În Republica Moldova, numărul femeilor care au un loc de muncă este mai mare decât cel al bărbaților
- Nicolae Comănescu
- 3 martie 2024, 15:44
Datele statistice din Republica Moldova arată că, în țara vecină, sunt mai multe femei prinse în câmpul muncii, în comparație cu bărbații.
În Republica Moldova, numărul femeilor care lucrează este mai mare decât cel al bărbaților, arată datele autorităților. Despre această statistică de pe piața muncii din țara vecină a vorbit analistul economic Veaceslav Ioniță.
El a explicat că cele mai multe femei activează în domeniile fabricării îmbrăcămintei, asistență socială, îngrijire medicală, biblioteci și învățământ, iar la polul opus, sunt domeniile construcției și activități de investigație.
Cum arată datele statistice de pe piața muncii din Republica Moldova
"Cât privește salariații, mai multe sunt femei din simplu motiv că bărbații de regulă mai des lucrează neoficial. Avem raioane unde numărul femeilor domină și ce ține mai mult de sectorul bugetar, deci media națională e de 53%. Nici într-un raion nu lucrează mai mulți bărbați decât femei. Absolut în toate raioanele numărul femeilor este mai mare decât numărul bărbaților", a precizat analistul.
Aplecarea spre învățământ a fetelor este cu un procent de 40% mai mare decât a băieților. Dintre femei, 35% au studii superioare, dintre bărbați, doar 24% au studii superioare.
Veaceslav Ioniță a precizat că, deși femeile angajate în câmpul muncii dețin studii superioare, totuși acestea primesc un salariu mai mic comparativ cu cel al bărbaților. Expertul a notat că discrepanța salarială s-a accentuat în ultimii ani, iar în 2022 salariul unui femei a ajuns să fie cu 18% mai mic decât a bărbaților, conform radiomoldova.md.
Schimbări importante adoptate în această săptămână în Parlamentul de la Chișinău
Altfel, în țara vecină, legislația în domeniul muncii va fi armonizată cu legislația Uniunii Europene. Parlamentul din Republica Moldova a votat în prima lectură un proiect de modificare a Codului muncii și Codului contravențional.
Modificările introduse în Codul Muncii se axează, în special, pe 3 direcții importante: diminuarea fenomenului de exploatare prin muncă a copiilor, oferirea flexibilității normative de organizare a muncii pentru unele categorii de salariați, precum și introducerea unui nou tip de concediu social.